ועדת הכספים, כנסת 20, פרוטוקול מספר 357, 2016-06-01 10:00

משה גפני: אני מחדש את הישיבה.

משה גפני: תיקון תקנון הבורסה - הגדרת "הפסקה זמנית של המסחר בבורסה".

משה גפני: מי מציג?

<ראובן גולדנברג: מובאת פה הצעה להעביר את הסמכות לקבוע את משך הפסקת מסחר קצובה – ואם יהיה צורך, אני גם אסביר אחרי זה מה זה "הפסקת מסחר קצובה" – ולהעביר אותה מתקנון הבורסה להנחיות.

<ראובן גולדנברג: אגב כך, מה שכבר אושר גם על-ידי דירקטוריון הבורסה ורשות ניירות ערך זה קיצור ההפסקה מ-45 דקות ל-30 דקות.

משה גפני: אייל, בבקשה.

<אייל לב ארי: תוכלו להסביר למה אתם מעבירים את זה להנחיות?

<אייל לב ארי: בתיקונים האחרונים אנחנו שמים לב לזליגה הזאת מקביעה של הוראות שהיו קבועות בתקנון לתוך הנחיות דרך הסמכה של מנכ"ל הבורסה.

<אייל לב ארי: עכשיו בעצם תהיה הפסקת מסחר לפרק זמן שייקבע בהנחיות.

<אייל לב ארי: הפסקת מסחר של 45 דקות.

<אייל לב ארי: זאת אומרת, מה לא ייקבע בהעברה?

<ראובן גולדנברג: ראשית אדגיש שההסמכה היא לא למנכ"ל אלא להנחיות.

<ראובן גולדנברג: זאת אומרת, זה ייקבע בהנחיות, זה יעבור את דירקטוריון הבורסה ומחייב את אישור רשות ניירות ערך לכל שינוי.

<ראובן גולדנברג: ההפסקה היום שהיא 45 דקות, זה סיפור שאני מכיר אותו כבר 25 שנה.

<ראובן גולדנברג: זאת אומרת זה היה עוד הרבה לפני עידן האינטרנט וה"מאיה" וה"מגנא" שהן המערכות שבאמצעותן החברות מביאות לידיעת הציבור אותם דיווחים מיידיים.

<ראובן גולדנברג: צריך לזכור שכשזה התחיל להיות 45 דקות, המסחר בבורסה היה בשיטה שאני לא אכנס לפרטיה, אבל המסחר היה בנקודת זמן אחת ביום.

<ראובן גולדנברג: היום המסחר הוא רציף: לאורך כל היום יכול להתבצע עסקאות בין קונה למוכר.

<ראובן גולדנברג: ל-45 דקות הפסקה יש מחיר.

<ראובן גולדנברג: 45 דקות זה מחיר גדול מדי, הפסקה ארוכה מדי שלא לצורך.

<ראובן גולדנברג: גם היו פניות רבות שהגיעו לבורסה מהשוק בבקשה לצמצם את הפסקת המסחר.

<ראובן גולדנברג: אף אחד, כמובן, לא מבקש לבטל אותה, אבל לצמצם אותה ו-30 דקות זה הזמן המספיק.

<ראובן גולדנברג: לשאלתך למה ההעברה הזאת: יכול להיות שמחר נראה ש-30 דקות זה קצר מדי או ארוך מדי ונרצה להזיז את זה ב-5 דקות.

<ראובן גולדנברג: נראה לי שלא סביר שעל פרמטר – זה העיקרון: בתקנון נקבעות ההסמכות והפרמטרים נקבעים בהנחיות.

<ראובן גולדנברג: שעות מסחר, משך הפסקת מסחר, גדלים של כמויות למסחר שהם חלק משיטת המסחר בבורסה, אז גם אורך הפסקת המסחר, ראוי שלא כל פעם צריך להגיע לוועדת הכספים וזה יהיה בסמכות הדירקטוריון ורשות נירות ערך לאשר שינויים במשך הפסקת המסחר.

<שגית אפיק: יש לכם עוד הרבה דברים שאתם מורידים מהתקנון להנחיות?

<שגית אפיק: כי אנחנו שמים לב שזה קורה בזמן האחרון.

<שגית אפיק: אולי תרכזו לנו את הכול?

<שגית אפיק: זה יהיה יותר פשוט.

<ראובן גולדנברג: נכון לרגע זה, למיטב זכרוני, בצנרת אין עוד דבר אבל זה לא אומר שבעתיד לא יהיה.

<ראובן גולדנברג: כל הרעיון הוא לייעל.

<אייל לב ארי: 30 דקות הן 30 דקות מרביות.

<אייל לב ארי: בהנחיות יצרתם טווחים, יצרתם גם מצב של 15 דקות - - -

<ראובן גולדנברג: לא.

<ראובן גולדנברג: אני אסביר.

<ראובן גולדנברג: בסך הכול, הפסקת המסחר היא 30 דקות.

<ראובן גולדנברג: ההפסקה נוצרת לאחר שהחברה מודיעה על דיווח מיידי ואז הוא מתפרסם.

<ראובן גולדנברג: הזמן הזה נועד לציבור המשקיעים די זמן לקרוא את ההודעה ולכלכל את צעדיהם ולהחליט מה לעשות: לקנות, למכור, לא לעשות כלום.

<ראובן גולדנברג: מאחר שאנחנו רוצים שגם אלו שקורים קצת יותר לאט או לוקח להם יותר זמן להבין את הדף, שיהיה להם מספיק זמן ולא יהיה מצב שבו ניתן להזרים פקודות חדשות מיד עם פרסום ההודעה.

<ראובן גולדנברג: ברבע השעה הראשונה לא ניתן להזרים פקודות חדשות אבל ניתן יהיה לבטל פקודות ישנות וברבע השעה שנותרה אפשר להזרים פקודות חדשות.

משה גפני: אוקיי.

משה גפני: יש עוד דברים?

<שגית אפיק: לא.

משה גפני: עודד, יש לך הערה?

עודד פורר: לא.

משה גפני: תיקון תקנון הבורסה - הגדרת "הפסקה זמנית של המסחר בבורסה".

משה גפני: זו הצבעה אחת, נכון?

<שגית אפיק: כן.

משה גפני: מי בעד אישור תיקון התקנון?

משה גפני: מי נגד?

משה גפני: מי נמנע?

משה גפני: בעד תיקון התקנון – פה אחד

משה גפני: אין מתנגדים, אין נמנעים – תיקון התקנון אושר.

משה גפני: יפה, יש לכם משהו שמאשרים ככה בלי בעיות.